**«Допингке қарсы ұлттық орталық»**

**республикалық мемлекеттік қазыналық кәсіпорын**

**Алматы қаласы 22.01. 2018 жыл**

**Сыбайлас жемқорлық тәуекелдеріне ішкі талдау туралы ақпарат**

«Сыбайлас жемқорлық тәуекелдеріне ішкі талдау жүргізудің үлгілік қағидаларын бекіту туралы» Қазақстан Республикасы Мемлекеттік қызмет істері және сыбайлас жемқорлыққа қарсы іс-қимыл агенттігі Төрағасының 2016 жылғы 19 қазандағы № 12 бұйрығын орындау мақсатында «Допингке қарсы ұлттық орталық» РМҚК директорының міндетін атқарушы М. Бақашеваның 04.01.2018 жылғы № 02.1-04/11 бұйрығы бойынша допинг-бақылау маманы К.Нысанбаевамен «бөлімшенің қызметін қозғайтын нормативтік құқықтық актілерде сыбайлас жемқорлық тәуекелдерін анықтау», «бөлімшенің ұйымдастырушылық-басқарушылық қызметіндегі сыбайлас жемқорлық тәуекелдерін анықтау» бағыттары бойынша кәсіпорында ішкі талдау жұргізілді.

Ішкі талдау жұргізу кезеңі 2017 жылдың қорытындысы бойынша.

«Бөлімшенің қызметін қозғайтын нормативтік құқықтық актілерде сыбайлас жемқорлық тәуекелдерін анықтау» бағыты бойынша төмендегілер зерделенді:

«Дене шынықтыру және спорт туралы» Қазақстан Республикасының 03.07.2014ж. Заңы;

«Спорттағы допингке қарсы күрес туралы халықаралық конвенцияны ратификациялау туралы» Қазақстан Республикасының 07.12.2009ж. Заңы;

«Қазақстан Республикасының допингке қарсы қағидаларын бекіту туралы» Қазақстан Республикасы Мәдениет және спорт министрінің 19.09.2014ж. №18 бұйрығы;

«Дене шынықтыру және спорт ұйымдарының басшылары, мамандары лауазымдарының үлгілік біліктілік сипаттамаларын бекіту туралы» Қазақстан Республикасы Мәдениет және спорт министрінің 19.06.2016ж. №191 бұйрығы.

Кәсіпорын Қазақстан Республикасы Мәдениет және спорт министрлігі Спорт және дене шынықтыру істері комитетінің "Допингке қарсы ұлттық орталық" республикалық мемлекеттік мекемесін Қазақстан Республикасы Мәдениет және спорт министрлігі Спорт және дене шынықтыру істері комитетінің "Допингке қарсы ұлттық орталық" республикалық мемлекеттік қазыналық кәсіпорны етіп қайта ұйымдастыру туралы Қазақстан Республикасы Үкіметінің 2016 жылғы 23 қыркүйектегі № 540 қаулысы негізінде жұмыс атқарады.

Кәсіпорын қызметінің негізгі нысанасы спорт саласындағы қызмет болып белгіленген. Штат саны 20 адам. Кәсіпорын қызметшілерінің өз қалауы бойынша шешімдер қабылдауына, жеке және заңды тұлғалардың заңды мүдделерін іске асыру кезінде кедергі жасауға ықпал ететін жағдайлар, нормативтік-құқықтық актілерді өз еркінше түсіндіруге әсер ететін құқықтық олқылықтар анықталмады.

«Бөлімшенің ұйымдастырушылық-басқарушылық қызметіндегі сыбайлас жемқорлық тәуекелдерін анықтау» бағыты бойынша мүдделер қақтығысы, басшымен аффилиирген бөлім қызметкерлерінің болу фактісі анықталған жоқ, бөлім қызметкерлері тұрақты жұмыс істеуде.

Жыл басынан бері 6 қызметші жұмыстан өз еркімен босатылған. 2017 жылда жеке және заңды тұлғалардан кәсіпорын қызметшілердің жұмысына шағым түспеген. Допинг-бақылау инспекторлары, допинг-бақылау мамандары шет тілін жетік меңгерген, тұрақты түрде біліктілік деңгейін арттыруда.

2017 жылда 3000 дана допинг-бақылау сынамалары алынып, жоспарланған семинарлар мен лекцияларға қатысқан.

Кәсіпорын халыққа мемлекеттік қызмет көрсетпейді.

Жеке тұлғаларды қабылдау барысында кәсібилік, сабырлық танытады, даулы жағдайларға жол бермеуге тырысады.

Жүргізілген талдау нәтижелері бойынша төмендегілер анықталды:

1) Кәсіпорынның меншігінде ғимараттардың болмауына байланысты мемлекеттік сатып алулар негізінде жасалған келісім шарт арқылы кәсіпорын Алматы қаласы, Мұқанов көшесі, 241 мекенжайында орналасқан кеңседе жұмыс атқаруда. Мемлекеттік органдармен, басқада мекемелермен байланыс (салық органдары, екінші дәрежелі банктер т.б.), азаматтарды қабылдау осы мекенжай арқылы жүзеге асуда. Бірақ кәсіпорынның бекітілген Жарғысында заңды тұлғаның мекенжайы: Алматы қаласы Абай даңғылы, 44 деп көрсетілген. Осыған орай, Жарғыға өзгерістер еңгізілуі қажеттігі туындауда;

2) «Дене шынықтыру және спорт ұйымдарының басшылары, мамандары лауазымдарының үлгілік біліктілік сипаттамаларын бекіту туралы» Қазақстан Республикасы мәдениет және спорт министрінің 19.06.2016ж. №191 бұйрығына сәйкес кәсіпорын директоры, директор орынбасары, жетекші ғылыми қызметкер, допинг-бақылау инспекторы лауазымдарына қойылатын біліктілік талаптар сипатталған. Алайда, кәсіпорында қызмет атқаратын допинг-бақылау мамандары бұйрықта айқындалмаған.

Осыған орай, өкілетті органға ақпарат ұсынылып хат жолдау қажет.